《奉和还京师诗》
隋代·许善心

重光阐帝图，肆觐荷来苏。卜洛连新邑，因秦还旧都。

雷警三辰卫，星陈七萃驱。从风折凤羽，曜日拖鱼须。

宪章殚礼乐，容服备车徒。回銮入丰镐，从跸度枌榆。

冉冉年和变，迟迟节物徂。馀花照玉李，细叶剪圭梧。

朝夕万国凑，海会百川输。微生逢大造，倏忽改荣枯。

作者简介：（558—618）高阳北新城人，字务本。聪明有思理，所闻辄能诵记，称神童。尝仕南朝陈。陈末使隋，羁留宾馆。陈亡，衰服尽臣子礼。文帝以为诚臣。累迁通议大夫。宇文化及杀炀帝，时从官尽诣朝贺，善心独不至，化及遣人执至，善心不礼而出，遂被杀。初，父许亨撰《梁史》未就，善心续之。越王扬侗称制洛阳，追谥文节。